留題張氏頤文閣
作者：金君卿
朝代：宋

paragraphs: 鄱陽才子鍾慶門，巍冠大带何紛紛。
誠心樂道自頤養，霧豹蔚彧珍其文。
朱欄碧瓦江之垠，更敞高閣淩煙氛。
烟中數岫列窗牖，急雨洗出青無痕。
乍來耳目益開爽，況日文酒酣天真。
前年詔下起嵓隠，子直奮起軒浮雲。
不嫌官小喜及養，斂板歸拜高堂親。
子方歸寧亦同樂，與子登眺開芳樽。
定交酌壽雖所愧，相望蘭桂長清芬。